Iktatószám: ÖPSZEF/477-6/2023.

 Ellenőrzés száma: 64/2022.

**ELLENŐRZÉSI JELENTÉS**

**Magyarsarlós Községi Önkormányzat**

 2022. évi kincstári ellenőrzéséről

TARTALOM

[I. AZ ELLENŐRZÉSRE VONATKOZÓ ÁLTALÁNOS ADATOK 3](#_Toc132717712)

[II. VEZETŐI ÖSSZEFOGLALÓ 7](#_Toc132717713)

[III. ELLENŐRZÉSI MEGÁLLAPÍTÁSOK ÉS JAVASLATOK ÖNKORMÁNYZAT 9](#_Toc132717714)

[IV. BEFEJEZŐ RÉSZ 16](#_Toc132717715)

[ZÁRADÉK 17](#_Toc132717716)

[MELLÉKLETEK 18](#_Toc132717717)

# AZ ELLENŐRZÉSRE VONATKOZÓ ÁLTALÁNOS ADATOK

**Ellenőrzött szerv megnevezése:**

|  |  |
| --- | --- |
| **Ellenőrzött szerv megnevezése** | **PIR törzsszám** |
| Magyarsarlós Községi Önkormányzat | 334736 |

**A kincstári ellenőrzéssel érintett időszakban az ellenőrzött szervnél hivatalban lévő az ellenőrzött területekért felelős vezető neve, beosztása:**

|  |  |  |  |
| --- | --- | --- | --- |
| **Ellenőrzött szerv** **megnevezése** | **A szerv gazdasági vezetője**(ennek hiányában a gazdálkodási feladatok ellátásáért felelős személy neve) | **A szerv vezetője** | **Megjegyzés** |
| Név / beosztás | Név / beosztás | az ellenőrzési időszakban történt változás(a jelentés készítéséig) |
| **Magyarsarlós Községi Önkormányzat** | **Pandurics Katalin***pénzügyi ügyintéző* | **Dukai Zoltán***polgármester* | - |

**A vizsgálatot végezték:**

|  |  |  |  |
| --- | --- | --- | --- |
| **Név** | **Feladat ellátásának kezdete** | **Feladat ellátásának vége** | **Megbízólevél iktatószáma** |
| **Jernovics Eszter***vizsgálatvezető* | 2022.07.01. | az intézkedési terv elfogadásának várható időpontja | ÖPSZEF/1276-1/2023. |
| **Csór Barbara***ellenőr* | 2022.07.01. | az intézkedési terv elfogadásának várható időpontja | ÖPSZEF/1276-1/2023. |
| **Katona Andrea***ellenőr* | 2022.07.01. | az intézkedési terv elfogadásának várható időpontja | ÖPSZEF/1276-1/2023. |
| **Nagy Kristóf Kolos***ellenőr* | 2022.07.01. | 2022.09.18. | ÖPSZEF/1276-1/2022. |

**A jelentésben és mellékleteiben alkalmazott jogszabályok és rövidítések:**

* Magyarország helyi önkormányzatairól szóló 2011. évi CLXXXIX. törvény
(a továbbiakban: Mötv.),
* az államháztartásról szóló 2011. évi CXCV. törvény (a továbbiakban: Áht.),
* a számvitelről szóló 2000. évi C. törvény (a továbbiakban: Szt.),
* az információs önrendelkezési jogról és az információszabadságról szóló 2011. évi CXII. törvény (a továbbiakban: Info tv.),
* az államháztartás számviteléről szóló 4/2013. (I. 11.) Kormányrendelet (a továbbiakban: Áhsz.),
* az államháztartásról szóló törvény végrehajtásáról szóló 368/2011. (XII. 31.) Kormányrendelet (a továbbiakban: Ávr.),
* a költségvetési szervek belső kontrollrendszeréről és belső ellenőrzéséről szóló
370/2011. (XII. 31.) Kormányrendelet (a továbbiakban: Bkr.),
* a kormányzati funkciók és államháztartási szakágazatok osztályozási rendjéről szóló 15/2019. (XII. 7.) PM rendelet (a továbbiakban: 15/2019. PM rendelet),
* az államháztartásban felmerülő egyes gyakoribb gazdasági események kötelező elszámolási módjáról szóló 38/2013. (IX. 19.) NGM rendelet (a továbbiakban:
38/2013. NGM rendelet),

**A jelentésben és mellékleteiben alkalmazott egyéb rövidítések:**

* Magyarsarlós Községi Önkormányzat (a továbbiakban: Önkormányzat),
* Nagykozári Közös Önkormányzati Hivatal (a továbbiakban: Közös Hivatal),
* Magyarsarlós Községi Önkormányzat képviselő-testülete (a továbbiakban: Képviselő-testület),
* Magyarsarlós Községi Önkormányzat polgármestere (a továbbiakban: Polgármester),
* Baksai Közös Önkormányzati Hivatal jegyzője (a továbbiakban: Jegyző),
* az ellenőrzött időszakban hatályos Szervezeti és Működési Szabályzat (a továbbiakban: SZMSZ),
* az ellenőrzött időszakban hatályos a kötelezettségvállalás, ellenjegyzés, teljesítés igazolása, érvényesítés, utalványozás gyakorlásának módjáról, eljárási és dokumentációs részletszabályairól, valamint az ezeket végző személyek kijelöléséről szóló szabályzat
(a továbbiakban: Gazdálkodási szabályzat),
* kormányzati funkció (a továbbiakban: COFOG),
* időközi költségvetési jelentés (a továbbiakban: IKJ),
* időközi mérlegjelentés (a továbbiakban: IMJ),
* 2022. évi IV. negyedéves IMJ (a továbbiakban: Gyorsjelentés),
* Kincstári Ellenőrzések Portál: az ellenőrzés által bekért dokumentumok feltöltésére szolgáló sharepoint felület (a továbbiakban: KEP),
* az Ávr. 169. § (3) bekezdése és az Ávr. 170. § (2) bekezdése szerinti, a Kincstár által működtetett elektronikus adatszolgáltató rendszer (a továbbiakban: KGR-K11),
* a Szabályszerűségi pénzügyi ellenőrzés módszertana - helyi önkormányzatokra, nemzetiségi önkormányzatokra, társulásokra, térségi fejlesztési tanácsokra és az általuk irányított költségvetési szervekre (a továbbiakban: Módszertan), mely a Pénzügyminisztérium honlapján, az alábbi linken található: [*http://allamhaztartas.kormany.hu/modszertan-az-onkormanyzati-alrendszer-szabalyszerusegi-penzugyi-ellenorzesere*](http://allamhaztartas.kormany.hu/modszertan-az-onkormanyzati-alrendszer-szabalyszerusegi-penzugyi-ellenorzesere)*,*
* az Mötv. 114. § (2) bekezdés szerinti, a helyi önkormányzatok, valamint gazdálkodási szakrendszer esetében az önkormányzat által alapított költségvetési szerv feladatellátását támogató, számítástechnikai hálózaton keresztül távoli alkalmazásszolgáltatás (Application Service Provider, ASP) nyújtó elektronikus információs rendszer
(a továbbiakban: ASP).

**A kincstári ellenőrzésre vonatkozó jogszabályi felhatalmazás megjelölése:**

* az Áht. 61. § (1)-(3) bekezdései, 68/B. §-a, 91. § (1) bekezdése, 107-108. §-ai;
* az Ávr. 115/A-115/F. §-ai, 167/M. § (1) és (3) bekezdései, 168-171. §-ai.

**A kincstári ellenőrzés tárgya: az ellenőrzött szerv**

* számviteli szabályok szerinti könyvvezetési kötelezettségének,
* az Áht. 70. alcím alapján teljesítendő adatszolgáltatási kötelezettségek szabályszerű teljesítésének,
* az éves költségvetési beszámoló megbízható, valós összképének vizsgálata.

**A kincstári ellenőrzés célja:**

Az ellenőrzések célja, hogy az Áht., az Szt., az Áhsz., a 38/2013. NGM rendelet, és a 15/2019. PM rendelet előírásai érvényesüljenek az ellenőrzött szervezeteknél:

* az évközi ellenőrzés során feltárt hibák az éves költségvetési beszámoló készítéséig javításra kerüljenek, elősegítve ezzel, hogy a beszámoló lényeges, a valós összképet torzító hibá(ka)t ne tartalmazzon,
* megbizonyosodni arról, hogy az éves beszámoló mérlegadatai megfelelő részletező nyilvántartásokkal alátámasztottak-e.

**A kincstári ellenőrzés típusa:** szabályszerűségi pénzügyi ellenőrzés

**A kincstári ellenőrzéssel érintett időszak: 2022**. **költségvetési év**

**A vizsgált 2022.** **évi beszámoló státusza:** a 2022. évi költségvetési beszámoló esetén az ellenőrzési jelentés a KGR-K11-ben szereplő 2023.04.04-i „pénzügyileg jóváhagyott” állapotú adatszolgáltatás, illetve az azt megalapozó főkönyvi kivonat adataiból kiindulva tartalmaz adatokat, információkat, kiegészítve a rendelkezésünkre bocsátott mérleget alátámasztó leltárral és az azt megalapozó dokumentumok felülvizsgálatával*.*

**Ellenőrzött adatszolgáltatások:**

|  |  |  |
| --- | --- | --- |
| **Törzs-szám**  | **Ellenőrzött szerv megnevezése** | **Adatszolgáltatások megnevezése PIR törzsszámonként**  |
| 334736 | Magyarsarlós Községi Önkormányzat | 2022. évi 06. havi IKJ, 2022. évi II. negyedévi IMJ,2022. évi 12. havi IKJ, 2022. évi Gyorsjelentés,Éves költségvetési beszámoló |

**A kincstári ellenőrzés során alkalmazott ellenőrzési módszerek, és eljárások:**

* a 2022. évi II. és a IV. negyedéves IMJ esetében a Módszertan szerint a mintavétel alapjául szolgáló könyvviteli számlák soraiból statisztikai (véletlenszerű) mintavételes vizsgálat, a 2022. évi 06. havi és a 12. havi IKJ esetében a Módszertan szerint a mintavétel alapjául szolgáló nyilvántartási számlák soraiból statisztikai (véletlenszerű) mintavételes vizsgálat,
* kontroll mintavételezés a javítások ellenőrzéséhez,
* a Módszertanban foglaltak alapján, alapbizonylatokon alapuló tételes és mintavételes ellenőrzés az adatbekérés és helyszíni vizsgálat során,
* nem statisztikai (célzott) mintavételes vizsgálat,
* az éves költségvetési beszámoló ellenőrzése a tárgyévet követő évben az év 12 hónapjáról készült IKJ és a Gyorsjelentés alapján, egyeztetve az év végi beszámoló – 38/2013. NGM rendelet szabályainak megfelelően elvégzett – könyvviteli zárlati folyamat során rögzített adatokkal, a záró főkönyvi kivonat adataival,
* a mérleget alátámasztó leltár adatainak egyeztetése a főkönyvi kivonat adataival, illetve a mérleg adataival,
* munkalapok kitöltésével az ellenőrzés eredményeinek dokumentálása,
* az éves költségvetési beszámoló ellenőrzése kapcsán az időszakonkénti adatszolgáltatásokban lévő adatok összehasonlító elemzése, a kiemelt nagyságrendű tételek vizsgálata,
* a részletező és a főkönyvi nyilvántartások egyeztetése az IKJ, IMJ, Gyorsjelentés és éves költségvetési beszámolóra vonatkozóan,
* az Eljárásrendben, illetve a Módszertanban szereplő és az elemzéshez készített táblázatokban feldolgozott adatok, valamint a beküldött főkönyvi kartonok alapján elemző eljárások végrehajtása, tesztelése, párhuzamosságok, halmozódások kiszűrése,
* belső kontrollrendszer Módszertan alapján történő vizsgálata.

Az ellenőrzési jelentésben foglaltak a fentiekben felsorolt módszerek alkalmazásával, a KEP-re 2023.03.29. napjáig feltöltött dokumentumok alapján kerültek megállapításra.

Az Önkormányzat az ÖPSZEF/477-3/2023. iktatószámú ellenőrzési jelentéstervezetet  2023. április 18-án vette át. Az ellenőrzött szervezet a rendelkezésre álló határidőn belül az ellenőrzési jelentéstervezetre nem tett észrevételt.

# VEZETŐI ÖSSZEFOGLALÓ

A Magyar Államkincstár a szabályszerűségi pénzügyi ellenőrzés keretében vizsgálatot végzett Magyarsarlós Községi Önkormányzatnál a 2022. évi beszámolóra vonatkozóan. A vizsgálat célja az volt, hogy az elvégzett ellenőrzések alapján megállapítsa, hogy azÖnkormányzat éves beszámolója megbízható, valós képet mutat-e és jelentős hibát nem tartalmaz-e.

Az ellenőrzés a 2022. évi 06. havi IKJ és a 2022. II. negyedévi IMJ vizsgálatával kezdődött. Az ellenőrzés tapasztalatait és javaslatait az Önkormányzat rendelkezésére bocsájtott Közbenső megállapítások és javaslatok táblázat tartalmazta. A Közbenső megállapítások és javaslatok táblázat alapján végrehajtott javítások és további mintatételek vizsgálatával folytatódott az ellenőrzés a 2022. évi 12. havi IKJ, a Gyorsjelentés, az Éves elszámolás, valamint a 2022. évi költségvetési beszámoló és az azt alátámasztó főkönyvi karton adatai alapján.

Az Önkormányzat gazdálkodásával kapcsolatos feladatait a Közös Hivatal látja el.

Az ellenőrzött szervezet az ellenőrzés során együttműködési kötelezettségének eleget tett, az adatszolgáltatásokat határidőre teljesítette.

**A belső kontroll rendszer** kialakításáról az ellenőrzés során feltártakat értékelve megállapítható, hogy az Önkormányzatnál a jogszabályi előírásoknak megfelelően megtörtént. A belső kontrollrendszer működtetése fejlesztést igényel.

**A könyvvezetés** részben felelt meg a jogszabályi előírásoknak. Az ellenőrzés során vizsgált gazdasági események számviteli alapbizonylattal alátámasztásra kerültek, a könyvvezetésre vonatkozó jogszabályi előírásokat részben tartották be.

**Az adatszolgáltatásokat** az ellenőrzött időszakban az előírt határidőre teljesítették, az adatszolgáltatással kapcsolatos jogszabályi előírások érvényesültek.

***Az ellenőrzés megfelelő bizonyosságot szerzett arról, hogy a vizsgált könyvvezetésben* *az ellenőrzés során feltárt, javítható hibákat részben javították ki.***

*A Magyar Államkincstár Baranya Vármegyei Költségvetési Ellenőrzési Osztály által az Áht. 68/B. §-a szerint végrehajtott szabályszerűségi pénzügyi ellenőrzés megállapításai alapján a 2022. évi költségvetése teljesítését, a 2022. december 31-én fennálló vagyoni, pénzügyi helyzetet, valamint az ezen időponttal végződő év gazdálkodásának eredményét bemutató* ***éves költségvetési beszámoló jelentős összegű hibát tartalmaz****, az éves beszámoló az Önkormányzat* ***nem mutat megbízható és valós képet****.*

***Az ellenőrzés főbb megállapításai, amelyek a valós összképet lényegesen befolyásolják***

|  |  |  |
| --- | --- | --- |
| **Sorsz.** | **Megállapítás** | **Ellenőrzési javaslat** |
| 1. | **Belső kontrollrendszer**A belső kontrollrendszer működtetésének elvei, eljárásai, belső szabályai kialakításra kerültek, azonban további fejlesztése szükséges. A kontrolltevékenységek, az információs és kommunikációs rendszer, valamint a monitoring működtetése fejlesztést igényel. | Gondoskodni kell a belső kontrollrendszer működtetésének fejlesztéséről, feltárt hiányosságok javításáról. |
| 2. | **Könyvvezetés**A könyvvezetés részben felelt meg a jogszabályi előírásoknak. A módosított előirányzatok könyvelését alátámasztó, a 2022. évi költségvetést módosító Képviselő-testület által elfogadott rendeletek rendelkezésre állnak, azonban a 2022.évi eredeti előirányzatok módosításának könyvelése a Képviselő-testület rendeleteinek elfogadását megelőzően történtek.A Gazdálkodási szabályzatban és az Ávr. 53. §-ában meghatározott értékhatár feletti kötelezettségvállalások esetében az előzetes kötelezettségvállalások rögzítése a főkönyvi könyvelésben nem történt meg. Az értékcsökkenés negyedévenkénti elszámolása megtörtént.Az Áhsz. 14. számú melléklete szerinti részletező nyilvántartásokat csak részben vezették. A zárlatra vonatkozó előírásokat érvényesítették. | A rovatok, a főkönyvi számlák alkalmazása az Áhsz. rendelkezései szerint történjen.Gondoskodni kell, hogy az Áht. 34. § (4) bekezdése szerint a Képviselő-testület döntését követően történjen az előirányzatok módosításának rögzítése a könyvelésben. A részletező nyilvántartások vezetése történjen naprakészen.  |
| 3. | **Adatszolgáltatás**Az adatszolgáltatási kötelezettséget a jogszabályi határidőre teljesítették.  | Az adatszolgáltatások teljesítésére nem fogalmaztunk meg javaslatokat. |
| 4. | **Beszámoló**A beszámoló készítési kötelezettségnek határidőben eleget tettek. A mérlegtételek alátámasztására leltárral rendelkeznek. | A beszámoló elkészítésével kapcsolatban nem fogalmaztunk meg javaslatokat.  |

Az Ellenőrzési jelentés III. pontja az ellenőrzés részletes megállapításait és az azokra tett javaslatait tartalmazza, amelyek **intézkedési terv készítési kötelezettséget** is maguk után vonnak.

# ELLENŐRZÉSI MEGÁLLAPÍTÁSOK ÉS JAVASLATOKÖNKORMÁNYZAT

**Ellenőrzött szerv megnevezése: Magyarsarlós Községi Önkormányzat**

**Törzsszám: 334736**

**1. Belső kontrollrendszer értékelése:**

A Bkr. 1. § (2) bekezdése alapján az Önkormányzatnak szabályoznia kell a belső kontrollrendszerét és belső ellenőrzési tevékenységét.

Az Önkormányzatnál a belső kontrollrendszer kialakítása megtörtént, azonban működtetése kisebb hiányosságok miatt fejlesztésre szorul.

**Kontrollkörnyezet**

Az Önkormányzat **SZMSZ**-ét a Képviselő-testület a 6/2019. (XI.06.) számú rendeletével elfogadta, amely megfelel az Mötv. 43. § (3) bekezdés előírásainak.

Az Önkormányzat gazdálkodásával összefüggő szabályozás kialakítása a Közös Hivatal szabályzatai keretében valósult meg.

A 2022.01.01-től hatályos **Gazdálkodási szabályzat** az Ávr. előírásainak megfelelően került kialakításra. Szabályozták a kötelezettségvállalás, ellenjegyzés, teljesítés igazolása, érvényesítés, utalványozás gyakorlásának módját, az eljárási és dokumentációs részletszabályait, valamint az ezeket végző személyek kijelölésének rendjét, az ellenőrzési, adatszolgáltatási és beszámolási feladatok teljesítésével kapcsolatos belső előírásokat, feltételeket. Az aláírás-mintákról naprakész nyilvántartást vezetnek.

A Számviteli politikával és az annak keretében elkészítendő szabályzatokkal az Áhsz. 50. § (1) és a Szt. 14. § (5) bekezdésében foglaltaknak megfelelően az Önkormányzat rendelkezik.

A 2022.01.01-től hatályos **Számviteli politika** megfelel az Áhsz. és az Szt. előírásainak. A felülvizsgált, módosított 2022.11.28-tól hatályos **Eszközök és a források leltárkészítési és leltározási szabályzata** és a 2022.12.01-től hatályos **Eszközök és a források értékelési szabályzata** megfelel az Áhsz. és Szt. előírásainak. A 2021.11.01-től hatályos **Pénzkezelési szabályzat** megfelel az Szt. és az Áhsz. előírásainak.

A 2019.01.01-től hatályos **Önköltségszámítási** szabályzat megfelel az Áhsz. és az Szt. hatályos előírásainak.

A 2022.01.01-től hatályos **Számlarend** és **Bizonylati rend** megfelel az Áhsz. és az Szt. hatályos előírásainak.

Az Önkormányzat az **Ávr. 13. § (2) bekezdés szerinti belső szabályzatok**kal rendelkezik.

A 2021.11.10-től hatályos **Belföldi és külföldi kiküldetések elrendelésével és lebonyolításával kapcsolatos eljárásrend** és a 2019.01.01-től hatályos **Anyag- és eszközgazdálkodási szabályzat** a jogszabályi előírásoknak megfelel.

A Közbenső megállapítások és javaslatok táblázat javaslatai alapján elkészítették az alábbi Ávr. 13. § (2) bekezdés szerinti belső szabályzatokat:

* a 2022.12.15-től hatályos Közbeszerzési értékhatár alatti beszerzések rendjét,
* a 2022.12.01-től hatályos Vezetékes és rádiótelefonok használatának szabályzatát,
* 2022.11.24-től hatályos a Közzétételi és közérdekű adatok megismerésére irányuló igények teljesítésének rendjét.

A szabályzatok megfelelnek a jogszabályi előírásoknak.

A felülvizsgált, aktualizált, 2022.12.15-től hatályos **Reprezentációs kiadások felosztását, azok teljesítésének és elszámolásának szabályai** és a 2022.11.28-tól hatályos **Gépjárművek igénybevételének és használatának rendje** megfelel az Ávr. 13. § (2) bekezdés előírásainak.

A Közbenső megállapítások és javaslatok táblázat alapján elkészítették a 2022.11.28-tól hatályos **Iratkezelési szabályzatot**, mely megfelel a jogszabályi előírásoknak.

A pénzügy, számviteli tevékenységet végző munkatársak esetében a Kttv. 75. § (1) bekezdése szerinti a **munkaköri leírások**, valamint a képzettséget igazoló dokumentumok rendelkezése állnak.

A Közbenső megállapítások és javaslatok táblázat alapján 2022.11.28-al felülvizsgált és aktualizált **Ellenőrzési nyomvonal** megfelel a Bkr. 6. § (2a) és (3) bekezdései előírásainak. A szervezet sajátosságainak megfelelő egyes gazdasági események folyamatát leíró táblázat elkészítéséről gondoskodtak. A szervezet folyamatai, a folyamatok működésében részt vevő szervezeti egységek, továbbá a folyamatgazda, határidők, dokumentumok meghatározásra kerültek.

A Közbenső megállapítások és javaslatok táblázat alapján a Bkr. 6. § (4), (4a) bekezdése szerinti **Szervezeti integritást sértő események kezelésének eljárásrendjével** az Önkormányzat rendelkezik, amely 2022.12.01-től hatályos és megfelel a jogszabályi előírásoknak.

**Integrált kockázatkezelési rendszer**

A Közbenső megállapítások és javaslatok táblázat alapján a Közös Hivatal az Önkormányzatra kiterjedően elkészítette a Bkr. 7. § szerinti, 2022.12.15-től hatályos **Integrált kockázatkezelési rendszer szabályzatot**.

**Kontrolltevékenységek**

A Bkr. 8. § (2)-(4) bekezdéseiben foglalt előírásoknak megfelelő kontrolltevékenységek kialakítása megtörtént, azonban a működtetése során az alábbi hiányosságok merültek fel:

* Az **előzetes írásbeli kötelezettségvállalás dokumentuma** (közvilágítási szerződés) nem állt rendelkezésre, így nem felelt meg az Áht. 37. § (1) bekezdése előírásának.
* 2022. évben vizsgált mintatételek esetében az Ávr. 55. § (1) bekezdésében foglaltaknak megfelelően a rendelkezésre álló előzetes írásbeli kötelezettségvállalás dokumentumain a **pénzügyi ellenjegyzés** nem történt meg.
* Az Ávr. 57. § (3) bekezdése alapján a **teljesítés igazolása** 2022. I félévben, az arra jogosult személy aláírásával néhány esetben nem történt meg. 2022. december hónapban vizsgált mintatételek esetében a jogkörgyakorlás megfelelt a 2022.12.01-től hatályos Gazdálkodási szabályzat és az Ávr. előírásainak.
* A kiadási pénztárbizonylatokon néhány esetben az ügyfél és az utalványozó személye megegyezett, így nem felelt meg az Ávr. 60. § (2) bekezdése előírásainak, nem tartották be az összeférhetetlenségi szabályokat.
* A **kiadási utalványrendelet** kiállításának (nyomtatásának) a dátuma későbbi, mint a pénzügyi teljesítés dátuma, így nem biztosított, hogy az érvényesítés és az utalványozás a pénzügyi teljesítés előtt megtörtént.
* A **bevételi utalványrendelet** kiállításának (nyomtatásának) a dátuma későbbi (9 hónap), mint a pénzügyi teljesítés dátuma, így nem biztosított, hogy az érvényesítés és az utalványozás a pénzügyi teljesítés előtt megtörtént.

**Információs és kommunikációs rendszer**

A Közbenső megállapítások és javaslatok táblázat alapján a Bkr. 9. § szerinti információs és kommunikációs rendszer kialakítása megtörtént.

Az Info tv. 32-34. § és 37. § (1) és (2) bekezdéseiben foglalt közérdekű adatokra vonatkozó tájékoztatási kötelezettségének nem tett eleget.

**Nyomon követési rendszer (monitoring)**

A Bkr. 10. § szerinti, a szervezet tevékenységének, a célok megvalósításának nyomon követését biztosító rendszer kialakítására az Ellenőrzési nyomvonal szabályzat keretében sor került, azonban működtetése fejlesztésre szorul.

Az Önkormányzat rendelkezik a Bkr. 17.§ szerinti **Belső ellenőrzési kézikönyvvel**.

Az Önkormányzat nem gondoskodott a Bkr. 32. § és 49. § alapján a **2022. évi belső ellenőrzési terv és a 2021. évi belső ellenőrzési j**elentés beterjesztéséről a Képviselő-testület elé jóváhagyásra.

Az Önkormányzatra vonatkozóan 2022-ben kiállításra került a Bkr. 1. számú melléklete szerinti **vezetői nyilatkozat**, azonban a zárszámadási rendelet tervezetével együtt nem terjesztették a Képviselő-testület elé.

**2. A könyvvezetési és adatszolgáltatási kötelezettség ellenőrzésének tapasztalatai:**

A jelentést 1. – 2. számú mellékletei tartalmazzák az Önkormányzat könyvvezetéséből, adatszolgáltatásaiból vett mintatételekre vonatkozóan az ellenőrzés részletes megállapításait, javaslatait, a javaslatokra tett intézkedések elvégzését és azokat a tételeket, amelyek további intézkedést igényelnek.

Az **eredeti előirányzatok** az elemi költségvetésnek megfelelően kerültek rögzítésre a könyvvezetésben. A 2022. évi eredeti **előirányzatok módosításának** könyvelése a Képviselő-testület rendeleteinek elfogadását megelőzően történtek, így nem felel meg az Áht. 34. § előírásainak.

Az Ávr. 169. § - 170. § előírásainak megfelelően a vizsgált IMJ és IKJ adatszolgáltatásokat jogszabályi határidőre teljesítették. Az **adatszolgáltatások** a teljes időszakra vonatkozó adatokat tartalmazzák.

A 2022. évi nyitó tételek megegyeznek a 2021. évi költségvetési beszámoló záró adataival, ezzel az Szt. 15. § (6) bekezdése szerinti **folytonosság elve** megfelelően érvényesült a főkönyvi könyvelésben. A 2022. évi nyitó tételek alátámasztására a 2021. évi mérleget teljes körűen alátámasztó leltár nem állt rendelkezésre.

Az **Áhsz. 14. számú melléklet szerinti részletező nyilvántartások** vezetése részben megfelelő. A 151 Beruházások, felújítások főkönyvi számla állományáról a vizsgálat időpontjáig részletező nyilvántartás nem áll rendelkezésre az Önkormányzat részéről.

A vizsgált könyvelési tételek alapján megállapítható, hogy a könyvvezetés nem minden esetben felelt meg az Áhsz. és a 38/2013. NGM rendelet előírásainak. A Közbenső megállapítások és javaslatok táblázatban foglalt megállapítások alapján a hibák javítása nagyrészt megtörtént.

Az Önkormányzat a 100.000 Ft és az feletti kifizetéseit nem minden esetben vette **előzetes kötelezettségvállalásként** nyilvántartásba, mely nem felel meg az Ávr. 53. § rendelkezéseinek.

A főkönyvi könyvelésben használt 082092 Közművelődés-hagyományos közösségi kulturális értékek gondozása és 082044 Könyvtári szolgáltatások **COFOG-ok** a 15/2019. PM rendeletben foglaltakkal ellentétben a törzskönyvi nyilvántartásban nem szerepelnek annak ellenére, hogy az Önkormányzat alaptevékenységéhez kapcsolódik. A 2022. évben elszámolt beruházásokat, felújításokat és ezekkel kapcsolatosan a bekerülési értékbe beszámítandó költségeket és egyéb kiadásokat tévesen a 013350 Az önkormányzati vagyonnal való gazdálkodással kapcsolatos feladatok COFOG-ra könyvelték.

A **2022.05. havi és 2022.11. havi bérek** és közterheinek vizsgálata alapján megállapítottuk, hogy a KIRA Illetményszámfejtő rendszerben nyilvántartott adatok megegyeznek a főkönyvi könyvelés adataival. A 2022. december havi **bérek és közterheinek elhatárolása** megtörtént. A bérkönyvelés esetében az Önkormányzat tévesen a 36515 Foglalkoztatottaknak adott előlegek főkönyvi számlát használja, mely nem felel meg a 38/2013. NGM rendeletben foglaltaknak.

A **bankszámlakivonatok és a pénztárjelentés** 2022. évi záró adatai és a 2022. évi költségvetési beszámoló záró egyenlegei a főkönyvi könyvelésben a 331 Forintszámlák és a 321 Forintpénztár számlák záró adataival megegyeznek.

A **közhatalmi bevételek** esetében az adóalanyokkal kapcsolatos hátralék, értékvesztés, túlfizetés 2022.12.31. állapot szerinti zárási összesítőben és értékvesztési listában szereplő adatai eltérnek a főkönyvi könyvelés adataitól. A **téves befizetések** helytelenül a 3673 Más szervezetet megillető bevételek elszámolása főkönyvi számlán kerültek könyvelésre, a 36711 Túlfizetések, téves és visszajáró befizetések főkönyvi számla helyett.

A 2022.12.31-i állapot szerinti főkönyvi számonként összegzett **befektetett eszközök** analitikájának bruttó értéke, értékcsökkenése összesen és a nettó érték adatai megegyeznek a főkönyvi könyvelés adataival.

Az **értékcsökkenés** Áhsz. 53. § (6) bekezdés d) pontjában leírtaknak megfelelő negyedévenkénti elszámolása megtörtént.

A **kiadások, költségek és ráfordítások nagyságrendi ellenőrzése**, a költségvetési és a pénzügyi számvitel összefüggéseinek vizsgálata az Áhsz. 26. § - 27. § szerinti rovatok esetében megtörtént, javítást igénylő eltérés nincs.

A **bevételek nagyságrendi ellenőrzése**, a költségvetési és a pénzügyi számvitel összefüggéseinek vizsgálata az Áhsz. 25. § és 27. § szerinti rovatok esetében megtörtént, javítást igénylő eltérés nincs.

Az Áhsz. 17. melléklete szerinti kötelező egyezőségek biztosítottak.

Az Áhsz. 53. § szerinti havi és negyedéves zárlati feladatokat az Önkormányzat elvégezte.

Az ***ellenőrzés megfelelő bizonyosságot szerzett arról,*** *hogy a vizsgált könyvvezetésben* ***az ellenőrzés során feltárt, javítható hibákat******részben javították ki.***

**3. Az éves költségvetési beszámoló ellenőrzésének tapasztalatai:**

A Magyar Államkincstár Baranya Vármegyei Költségvetési Ellenőrzési Osztálya a megállapításokat a KGR-K11-be feltöltött 2023.04.04-én „pénzügyileg jóváhagyott” állapotú 2022. évi költségvetési beszámolójának 01-04. űrlapjai, a 12/A Mérleg űrlapja, eredménykimutatása, maradványkimutatása, és azokat alátámasztó főkönyvi kivonat adatai alapján tette meg.

Az Áhsz. 53. § (8) bekezdése szerinti éves zárlati feladatok elvégzése megtörtént.

A **költségvetési jelentés** a bevételeket és kiadásokat nem minden esetben a megfelelő rovatokon tartja nyilván. A mintatételek alapján a bevételek és kiadások valós gazdasági események, bizonylatokkal megfelelően alátámasztottak.

 A 2. pontban feltárt hiányosságok, hibák kivételével a **mérlegben** az eszközök és források megfelelő soron szerepelnek.

A 2022. évi mérlegsorok alátámasztására az Áhsz. 22. §-ának előírásai alapján a leltár rendelkezésre áll.

Az Eszközök és források Leltározási és leltárkészítési szabályzatban megfogalmazott, valamint az Szt. 69. § (3) bekezdése szerinti mennyiségi felvétellel történő leltározást a Nemzetiségi Önkormányzat 2022. évre vonatkozóan elvégezte.

A vizsgált gazdasági események alapján az ellenőrzés megállapította, hogy az **eredménykimutatás** a 2. pontban feltárt hiányosságok, hibák kivételével megfelelően tartalmazza a bevételeket és kiadásokat.

A **maradványkimutatás** megfelelően tartalmazza az ellenőrzött szerv költségvetési bevételeit és kiadásait. Az Önkormányzat alaptevékenység elszámolásából eredő szabad maradvánnyal rendelkezik. A sajátos eszköz- és forrásoldali elszámolásokkal korrigált záró pénzkészlet és az összes maradvány összege között eltérés nincs

Az Önkormányzatra vonatkozóan az ellenőrzés által megállapított, a 2022. évi költségvetési beszámolóban még fennálló, pénzügyi számvitelt érintő hibák abszolút értékben számított összege: 9 541 368 Ft, amely a 2022. évi költségvetési beszámoló mérleg főösszegének 2 %-át (256 325 964 Ft\*0,02 = 5 126 519 Ft) meghaladja.

*A Magyar Államkincstár Baranya Vármegyei Költségvetési Ellenőrzési Osztálya által az Áht. 68/B. §-a szerint végrehajtott szabályszerűségi pénzügyi ellenőrzés megállapításai alapján a 2022. évi költségvetése teljesítését, a 2022. december 31-én fennálló vagyoni, pénzügyi helyzetet, valamint az ezen időponttal végződő év gazdálkodásának eredményét bemutató* ***éves költségvetési beszámoló jelentős összegű hibát tartalmaz****, az éves beszámoló az Önkormányzat gazdálkodásáról* ***nem mutat megbízható és valós képet****.*

**4. A Közbenső megállapítások és javaslatok táblázat javaslatai alapján végrehajtott/végre nem hajtott intézkedések:**

**Az Önkormányzat a Közbenső megállapítások és javaslatok táblázat javaslatai alapján:**

* **megfelelően intézkedett:**
* a Számviteli politika keretében elkészítendő szabályzatok felülvizsgálatáról,
* az Ávr. 13. § (2) bekezdés szerinti, működést befolyásoló alábbi szabályzatok elkészítéséről, felülvizsgálatáról, aktualizálásáról:
* Közbeszerzési értékhatár alatti beszerzések rendjét,
* Vezetékes és rádiótelefonok használatának szabályzatát,
* Közzétételi és közérdekű adatok megismerésére irányuló igények teljesítésének rendjét.
* Reprezentációs kiadások felosztását, azok teljesítésének és elszámolásának szabályai
* Gépjárművek igénybevételének és használatának rendje,
* az Ltv. 9. § (4) bekezdése szerinti Iratkezelési szabályzat elkészítéséről,
* az Ellenőrzési nyomvonal felülvizsgálatáról és aktualizálásáról,
* a Szervezeti integritást sértő események kezelésének eljárásrendjének elkészítéséről,
* Integrált kockázatkezelési rendszer szabályzat elkészítéséről,
* a Bkr. 10. § alapján az operatív tevékenységek keretében megvalósuló folyamatos és eseti nyomon követést biztosító rendszer kialakításáról,
* mérleget teljes körűen alátámasztó leltár elkészítéséről,
* az Áfa összegének átvezetéséről a 36414 Más előzetesen felszámított nem levonható áfa főkönyvi számláról a 8435 Más különféle egyéb ráfordítások főkönyvi számlára,
* a tárgyi eszköz analitika és a főkönyv egyezőségéről,
* a bankszámlakivonatok és a pénztárjelentés főkönyvi könyveléssel való egyezőségéről,
* „játszótéri eszközök”, ”sörpad garnitúra”, „tárgyalószékek”, „tilalmi táblák”, „internet díj”, „áramdíj”, „virág nőnapra” gazdasági események könyvelésének javításáról.

Az elvégzett javítások alapján a felsoroltakkal kapcsolatban már nem fogalmaztunk meg megállapításokat és javaslatokat a jelentésben.

* **nem intézkedett egyes javaslatokkal kapcsolatban, illetve a hibák visszamenőlegesen nem voltak javíthatóak.** Ezen hibákat fennállónak tekintettük és a megállapítások között szerepeltettük, illetve a javaslatokat a jövőbeni változások érdekében megismételtük az Ellenőrzés javaslatai rész 1/1 -1/9.; 2/1-2/8. pontjaiban.

**ELLENŐRZÉS JAVASLATAI**

**1. Belső kontrollrendszer értékelése alapján javasolt intézkedések:**

Az Elnök intézkedjen, hogy a Jegyző gondoskodjon a belső kontrollrendszer fejlesztéséről, megfelelő működtetéséről. Ennek érdekében:

1. intézkedni kell a gazdálkodási jogkörök gyakorlása, a gazdasági események elszámolásának kontrolljának működtetéséről az Áht. 37. § (1) bekezdése előírásainak megfelelően,
2. az Ávr. 55. § (1) bekezdése alapján ügyelni kell arra, hogy a pénzügyi ellenjegyzés a kötelezettségvállalás dokumentumán megtörténjen,
3. a pénztári ki- és befizetések esetében a gazdálkodási jogkörök gyakorlásakor ügyelni kell az összeférhetetlenségi szabályok betartására. Az Ávr. 60. § (2) bekezdése alapján utalványozásra irányuló feladatot nem végezheti az a személy, aki azt maga javára látná el,
4. a teljesítésigazolás az Ávr. 57. § (3) bekezdése szerint meghatározottak alapján történjen,
5. ügyelni kell arra, hogy az Ávr. 58. § (3) bekezdése alapján az érvényesítés az Ávr. 59. § (2) bekezdése szerinti okmány utalványozása előtt történjen. Az Áht. 38. § (1) bekezdése szerint a kiadási előirányzatok terhére kifizetést elrendelni az utalványozás alapján lehet.
6. az Áht. 38. § (1) bekezdése szerint a bevételi előirányzatok javára bevételt elszámolni utalványozás alapján lehet,
7. az Info. tv. 32-34. §, 37. § (1), (2) bekezdései alapján intézkedni kell a hatályos közérdekű adatok közzétételéről,
8. a Bkr. 32. § és 49. § alapján az éves belső ellenőrzési terv és a belső ellenőrzési jelentés beterjesztéséről a Képviselő-testület elé jóváhagyásra,
9. a Jegyzőnek a Bkr. 1. számú melléklete szerinti vezetői nyilatkozat kiállításáról és a zárszámadási rendelet tervezetével együtt a Képviselő-testület elé terjesztéséről gondoskodni kell.

**2. A könyvvezetési és adatszolgáltatási kötelezettség ellenőrzésével kapcsolatos intézkedések:**

A Polgármester intézkedjen, hogy:

1. az Áht. 34. § (4) bekezdése szerint a Képviselő-testület döntését követően történjen az előirányzatok módosításának rögzítése a könyvelésben,
2. az Áhsz. 14. számú melléklet szerinti részletező nyilvántartások vezetése megtörténjen,
3. a Gazdálkodási szabályzatban és az Ávr. 53. §-ában meghatározott értékhatár feletti kötelezettségvállalások esetében az előzetes kötelezettségvállalások rögzítése a főkönyvi könyvelésben megtörténjen,
4. az Ávr. 167/A. § (1) bekezdés 4. pontja előírásainak megfelelően a főkönyvi könyvelésben használt, az Önkormányzat alaptevékenységéhez kapcsolódó minden COFOG felvételre kerüljön a törzskönyvi nyilvántartásba,
5. a 013350 Az önkormányzati vagyonnal való gazdálkodással kapcsolatos feladatok COFOG felülvizsgálatát elvégezzék, a gazdasági események megfelelő COFOG-on való elszámolása a 15/2019. (XII.7.) PM rendeletben foglaltaknak megfeleljen,
6. a személyi juttatásokkal kapcsolatos elszámolások a 38/2013. NGM rendelet VIII. fejezetében leírtaknak megfelelően történjenek,
7. a közhatalmi bevételek esetében az adóalanyokkal kapcsolatos hátralék, értékvesztés, túlfizetés zárási összesítőben és értékvesztési listában szereplő adatai és a főkönyvi könyvelés egyezősége az Áhsz. 52. § és Szt. 165. § (49 bekezdésbe előírtak szerint biztosított legyen,
8. a gazdasági események az Áhsz 15. mellékletében és a 38/2013. NGM rendeletben foglaltak szerint kerüljenek lekönyvelésre (téves befizetése, játszótéri eszközök).

**A javasolt intézkedések végrehajtásának határideje: 2023. augusztus 31.**

# BEFEJEZŐ RÉSZ

Budapest, <időbélyeg szerint>

*Bugár Csaba a Magyar Államkincstár elnökének nevében és megbízásából:*

Zsolnai Gabriella

 hálózatirányításért felelős elnökhelyettes

**Mellékletek:** 2 db

1. számú melléklet: Az ellenőrzés lefolytatásához véletlenszerűen kiválasztott mintatételek értékelése – Magyarsarlós Községi Önkormányzat
2. számú melléklet: Az ellenőrzés lefolytatásához nem véletlenszerűen kiválasztott mintatételek értékelése – Magyarsarlós Községi Önkormányzat

Készült: 1 példányban

Kapja: Címzett elektronikusan hivatali kapun kiküldve

 Irattár

# ZÁRADÉK

Az ellenőrzésről készült jelentésben foglaltakat megismertem. Tudomásul veszem, hogy köteles vagyok a kincstári ellenőrzés javaslatai alapján a végrehajtásért felelős személyeket kijelölni, a végrehajtás határidejét feltüntető intézkedési tervet készíteni, az intézkedéseket a megadott határidőre végrehajtani, továbbá arról a Magyar Államkincstárt írásban tájékoztatni.

Az intézkedési tervet az ellenőrzési jelentés átvételétől számított 30 napon belül elektronikus aláírással és időbélyeggel ellátva megküldöm a Magyar Államkincstár hivatali kapujára, valamint feltöltöm a Kincstári Ellenőrzések Portál felületre.

Magyarsarlós, <időbélyeg szerint>

 ………………………… …………………………

dr. Jávorcsik Béla Dukai Zoltán

jegyző polgármester

# MELLÉKLETEK